**Casuals** brukes som betegnelse for subkulturgrupperinger rundt fotballklubber som kjennetegnes ved at de bruker dyre «casual» merkeklær på fotballkamper, og gjerne slåss mot andre casuals. Forbund, klubber, andre fotballtilhengere, myndigheter, presse og politi omtaler ofte casuals som ramp, pøbler eller risikosupportere, og deler av aktivitetene er kriminelle.

Casualsgruppene kaller seg «firmaer». Casualkulturen i Norge er liten, men har fått relativt stor pressedekning.

Begynnelsen og 1980-årene
-------------------------

Casualbevegelsen startet i England, da fotballsupportere fra lag som Everton, Liverpool, Nottingham Forest og West Ham kom tilbake fra europacupkamper iført dyre italienske og franske designerklær. Disse ble hovedsakelig stjålet fra butikker under voldelige opptøyer, som gjerne var vanlig da engelske supportere dro utenlands. I starten brukte mange hooligans og medlemmer av «firmaer» klærne for ikke å vekke oppmerksomhet hos politiet, og for lettere å kunne infiltrere rivaliserende grupper, samt komme inn på puber. På den tida konsentrerte politiet seg fortsatt hovedsakelig om skinheads. Gradvis ble casualsene en stor bevegelse, med ukentlige skiftninger i moten. Bevegelsen fikk stor betydning for ungdomskulturen. Høydepunktet kom mot slutten av 1980-årene, og volden i bevegelsen døde etter hvert ut samtidig som rave og acid house kom.

1990-årene til i dag
--------------------

På midten av 1990-årene opplevde casualkulturen en stor oppgang igjen, men fokuset på klesstil hadde endret seg litt. Mange fans så på casualstilen som en slags uniform som gjorde dem annerledes enn vanlige supportere.

Med det nye århundret beveget mange casuals seg vekk fra «uniformen», og begynte å bruke mer obskure klesmerker som skilte dem fra både vanlige supportere og klesmerker som politiet hadde begynt å holde utkikk etter. Klesmerkene er blitt en kode casuals imellom, og blant de som er populære i miljøet er Lacoste, Stone Island, Fred Perry, Burberry, One True Saxon, C.P. Company, Barbour, Aquascutum, Henry Lloyd, Paul & Shark og Adidas. Skandinaviske klesmerker som Norrøna og Fjällräven er også mye brukt innad i miljøet både inn- og utlands.

Casuals i Norge
---------------

I dag (*2009*) finnes det casuals-miljø rundt Vålerenga («Iskoboys»), Brann («TjuagutteneBergen»), 
Viking («Stavanger Yngre/F19/F19 Juniors»). HamKam («Briskebys Beste Borgere»), Start («Christianssand Herreekvipasje»), Lillestrøm («Sportsklubbens fineste»), og Fredrikstad («Brigade RødHvit»). Det er i all hovedsak VIF og Brann som har et casualmiljø av en viss størrelse. Både i Oslo og i Bergen er antallet et sted mellom 50 og 70 personer. I andre klubber er antallet så lavt som 5–20. Til tross for den beskjedne massen har flere hendelser fått både politiet og pressens oppmerksomhet på kulturen. I de øvrige tippeligaklubbene Sandefjord, Lyn, Stabæk og Odd Grenland skal det ifølge politiet ikke finnes casuals-miljø. Lyn er flere steder nevnt som en klubb med et casuals-miljø, men politiet har senere tilbakevist dette.

Det ser også ut til at det er i ferd med å dannes et miljø rundt landslaget. Før landskampen mot Bosnia-Hercegovina på Ullevaal Stadion i 2007 ble et 50-talls casuals fra 4 klubber i Norge tatt.

### Slåssing og sammenstøt

Det har vært flere møter mellom forskjellige casualsgrupper. I april 2007 møttes Brann- og Vålerenga-casuals i Bergen De samme møttes også i slutten av juli, i Mjøndalen, da Brann spilte borte mot Mjøndalen IF og Vålerenga borte mot Stabæk. I slutten av august møttes Brann- og Start-casuals i Kristiansand. På rykte-siden til Iskoboys nevnes også slåsskamper mellom Start -og Ham-Kam-casuals, og Brann – Viking-casuals samt Lillestrøm-Vålerenga

På internettsiden til Iskoboys finner man også flere omtaler av møter i 2006. Foran kampen mellom Lyn og Brann fortelles det:
«I det vi er i ferd med å gi opp, får vi beskjed om at Brann befinner seg i Spikersuppa. Det blir t-banen til Nasjonalteateret og ca. 20 gutter beveger seg nedover. Adrenalinet fosser i blodet, og de to grupperingene får fort øye på hverandre. Ingen nøling, 40 gutter løper mot hverandre og braker sammen. Slag og spark blir utvekslet, gata eksploderer og folk fighter overalt. En av våre løper rett i en knoke og tar telling. En rimelig stor bergenser går i bakken, men fortsette å fighte, en annen havner i buskene.»

Tiltak mot aktivitetene
-----------------------

Etter en slåsskamp 26. august 2007 mellom casuals fra Bergen og Kristiansand som ble filmet av TV2 og presentert i nyhetene, ble problemene knyttet til disse gruppene tatt opp på politisk topplan i et møte mellom kulturminister Trond Giske, justisminister Knut Storberget og Norges Fotballforbund 28. august.  I etterkant av møtet har bl.a Start valgt å utestenge casuals, eller voldspøbler som de kalles, som man kjenner navnet på, fra Sør Arena. 

Det er aksept i pressemiløet for å identifisere casuals «…som er en trussel mot det store og viktige supportermiljøet», sier for eksempel generalsekretær Per Edgar Kokkvold i Norsk Presseforbund, «…det (er) de som står for den alvorlige og gjentatte kriminaliteten som skal identifiseres, og dette synes jeg er helt i tråd med pressens oppgave med å forebygge kriminalitet.»

### Slagsmål og vold i 2009

I 2009 var det en rekke episoder hvor casuals var involvert, spesielt i Oslo og i forbindelse med Vålerengas kamper. De verste av disse tilfellene skjedde 19. april i forbindelse med kampen mellom Vålerenga og Brann, 16. mai i forbindelse med kampen mellom Vålerenga og Fredrikstad og 25. oktober utenfor Ullevaal stadion da Sandefjord møtte Vålerenga.

Etter en voldsepisode på åpen gate i Bergen 18. oktober 2009 da en polsk arbeider ble sparket og påført brudd på hodeskallen og flere ansiktsskader. To 20-åringer fra bergensområdet ble pågrepet i forbindelse med hendelsen og kan bli siktet for grov legemsbeskadigelse som kan gi opptil 6 års fengsel. De har selv forklart at de har tilknytning til casualsmiljøet.

### Dom og bot

En 18-åring som ble arrestert for bråk av politiet i Bergen, og som en av de mest aktive i en gruppe på 25 personer, i forbindelse med fotballkampen mellom Brann og Vålerenga 23. april 2007, ble i retten dømt til å betale en bot på 6 000 kroner. Retten la spesiell vekt på at det må reageres strengt for å stoppe miljøer som det casuals representerer. 

### Forbud mot å oppholde seg på eller ved stadion

En 19-åring fra Oslo ble 12. oktober 2009 ilagt forbud mot å oppholde seg på stadion (Ullevål, Brann stadion, Sør Arena) og i en omkrets på 500 meter med bakgrunn i slåssing. Saken skal opp for retten i november 2009.

### Høye bøter for forsøk på å skape masseslagsmål

I forbindelse med landskampen Norge-Danmark på Ullevål i mars 2011 da norske casuals forsøkte å få til bråk med danske supportere, men ble stoppet av politiet, ble to menn på 21 og 27 år dømt til å betale bøter på henholdsvis 16 800 og 14 400 kroner for å ha aktive roller. Den ene hadde teleskopbatong og oppførte seg aggressivt. Bestemmelsene om ordensforstyrrelse ble brukt som rettslig grunnlag for kjennelsen.

Utestengelse i 2010-sesongen
----------------------------

29. mars 2010 ble det kjent at styret i LSK hadde besluttet å utstenge den uønskede supportergruppen Ultras Felt C for hele sesongen. Vedtaket ble gjort under henvisning til tribunereglementets paragraf 4 som omhandler ultras og casuals. Hele gruppen på ca. 40 er uønsket og informasjon som sendes de øvrige klubbene vil gjøre det vanskelig for medlemmene også å komme seg inn på bortekamper. 2. mai 2010 tas imidlertid Ultras Felt C inn i varmen igjen etter samtaler med Lillestrøm Sportsklubb og Kanarifansen. Et samlet UFC får amnesti av klubben og returnerer til supporterfeltet på Åråsen. Tribunereglementets § 4 fjernes.

### 2011

Sent i september ble et fåtall casuals pågrepet før kampen mellom Vålerenga og Brann.

I forbindelse med cupfinalen mellom Brann og Ålesund ble det registrert uønskede episoder med et lite antall casuals i Oslo sentrum. Ved samme anledning ble 11 *risikosupportere* fra Nederland og England, klassifisert som casuals returnert til hjemlandet.

### 2013

Etter at et tredvetall casuals laget bråk utenfor Ullevaal før kampen mellom Vålerenga og Brann 15. september, pågrep politiet 4-5 personer som ble ilagt bøter på fra 30 000 til 45 000 kroner.

### 2014

Kvelden før en fotballkamp mellom Brann og Vålerenga i Bergen, ble 20 personer fra casualsmiljøene pågrepet av politiet etter masseslagsmål i Fyllingsdalen. De risikerer bøter opp mot 45 000 kroner ifølge jourhavende.

### Politiet offentliggjør data

Et høringsdokument fra Politidirektoratet datert 8. februar 2012 lister følgende casualsgrupperinger registerert i det norske, nasjonale etterretningssystemet Indicia:

* Iskoboys (Vålerenga).
* Enga Yngre (Vålerenga).
* Enga Casuals (Vålerenga). totalt 116 personer
* Tjuaguttene Bergen (Brann). 105 personer

* Sportsklubbens Fineste (LSK). 37 personer
* Stavanger Yngre (Viking). 10 personer
* 
* Christiansand Herre Ekvipasje (Start) 35 personer
* Ultras1905 (Start) 6 personer
* Briskebys Beste Borgere (HamKam). 10 personer
* Brigade Rød Hvit (FFK). 30 personer
* Store Stå (TIL). 3 personer
* Sønner av Christiania (Lyn). 1 person

I 2009-sesongen ble det registrert 80 "hendelser" relatert til grupperingene. 10 av disse knyttet til ordensforstyrrelser i bysentrum. 5 ordensforstyrrelser inkluderte et større antall personer (12-70).

Uttrykk
-------

* *ACAB*: *All Cops Are Bastards*
* *Dansing*: slåssing
* *Firma*: en navngitt gruppe supportere
* *ITK*: *In The Know*; en som er med i og samtidig har oversikt over det som skjer i casualmiljøet
* *OB/Old Bill*: politiet
* *Scarfers/juletre*: supportere med drakt og skjerf

Filmer
------

* *The Firm*, 1989.
* *i.d.*, 1995.
* *It's A Casual Life*, 2003.
* *The Football Factory*, 2004.
* *Green Street Hooligans*, 2005.

Se også
-------

* Ultras

Referanser
----------

1. ↑  Tar avstand fra pøblene besøkt 31. oktober 2009
2. ↑  - Supporterstraff kan straffe seg - artikkel på TV2 Nettavisen publisert 9. april 2008. «Lillestrøm har stengt ute hele casuals gruppa 'Sportsklubbens fineste' fra alle sine kamper på ubestemt tid.»
3. ↑  *«Setter inn spanere mot voldsbølgen i fotballen»* Arkivert 22. oktober 2008 hos Wayback Machine. artikkel i Dagsavisen 3. desember 2006: «Ifølge en ny trendrapport fra Oslo-politiet er det nå «casuals-miljøer rundt Brann Ham-kam Lyn Rosenborg Lillestrøm Strømsgodset Stabæk Start Tønsberg og Vålerenga».»
4. ↑  *- «Casuals»-miljø i Tromsø* Arkivert 29. september 2007 hos Wayback Machine. artikkel på Nettavisen 11. april 2007
5. ↑  Opplysningsboks om casuals[*død lenke*] i Sandefjords Blad fra 11. oktober 2006
6. ↑  Politiet og NFF: -Lyn har ikke casuals-miljø Arkivert 27. september 2007 hos Wayback Machine. - artikkel på Bastionens nettsider, 29. august 2007.
7. ↑  Her jages pøblene bort – artikkel i Bergens Tidende fra 23. april 2007.
8. ↑  Stadig flere casuals – artikkel i Drammens Tidende fra 30. juli 2007.
9. ↑  Casuals-bråk i Kristiansand – artikkel i Bergens Tidende fra 26. august 2007.
10. ↑  Har du hørt? Arkivert 12. september 2007 hos Wayback Machine. – side på iskoboys.com.
11. ↑  I gatene Arkivert 15. september 2007 hos Wayback Machine. – side på iskoboys.com.
12. ↑  Presseforbundet: – Greit å identifisere verstingene besøkt 31. oktober 2009
13. ↑  #Bråk og slagsmål besøkt 31. oktober 2009
14. ↑  Fikk hodeskader etter casuals-angrep besøkt 31. okober 2009
15. ↑  Forbys å gå på fotballkamp besøkt 31. oktober 2009
16. ↑  Dømt for å ha provosert danske fotballpøbler besøkt 3. mai 2011
17. ↑  Utestengt for brudd på tribunereglene Arkivert 2. april 2010 hos Wayback Machine. besøkt 30. mars 2010
18. ↑  10-15 casuals pågrepet før Vålerenga-Brann
19. ↑  Over 20 casuals i flere slagsmål i Oslo sentrum
20. ↑  11 casuals fra England og Nederland sendes ut av landet i morgen
21. ↑  Politiet: - VIF-supporterne gikk til angrep
22. ↑  Ullevaal-slåssing koster bråkmakerne 30 000 kroner
23. ↑  20 arrestert etter casuals-masseslagsmål i Bergen, besøkt 24. mai 2014
24. ↑  Høring – rapport om politiets lovhjemler for å forebygge mot voldelig atferd fra risikosupportere, besøkt 9. mars 2012[*død lenke*]

Eksterne lenker
---------------

* Politiet overvåker fotballpøbler - Artikkel i VG 3. juni 2005
* Isko Boys – Enga Casuals